Spoštovani člani,

v luči ukrepov ob epidemiji koronavirusa so se spremenile tudi razmere za prevoznike in vse, ki veliko časa preživijo na poti. V želji po zagotavljanju najboljših možnih in varnih pogojev za delo tudi v času epidemije, si prizadevamo tudi skupaj z bencinskimi servisi v Sloveniji zagotoviti varen postanek na poti.

Z veseljem vas obveščamo, da **so v OMV Slovenija sprejeli številne ukrepe za omogočanje varnega postanka na servisu**, pri čemer je ključnega pomena zagotavljanje ključnih izdelkov ter omogočanje neprekinjene oskrbe z energenti. **Avtocestni bencinski servisi ostajajo odprti 24 ur in vse dni v tednu**, pri svojem delovanju pa skrbno upoštevajo varnostna navodila in priporočila pristojnih institucij za zaščito delavcev in gostov.

**Ugodnosti za poklicne voznike**

V OMV Slovenija obveščajo, da so odslej na vseh bencinskih servisih omogočili **brezplačno uporabo toaletnih prostorov**, ki so, tako kot vse ostale površine, s katerimi so zaposleni in gostje redno v stiku, redno čiščeni in razkuževani. Obenem so do konca aprila **razširili doseg brezžičnega Wi-Fi omrežja** na območje počivališča, pri čemer je uporaba Wi-Fi storitve seveda brezplačna. Za poklicne voznike pa so pripravili tudi **posebno akcijsko ponudbo za okrepčilo na poti**, ki zajema dva menija s šoferskim XXL sendvičem in vodo ali ledeno kavo VIVA.

Za **informacije na poti so v OMV Slovenija prevoznikom oziroma imetnikom kartic OMV Card in Routex** vsak delovnik med 8. in 16. uro na voljo na številki **05/66 33 66**. Poleg tega se lahko za učinkovito in hitro odpravo morebitnih težav na njih obrnete tudi s sporočilom na elektronska naslova info.slovenia@omv.com ali omvcard.si@omv.com .

Pozivamo vas, da ob obisku bencinskih servisov spoštujete in upoštevate sprejete ukrepe Vlade RS in priporočila NIJZ, med kar spada tudi posamično vstopanje v vse prostore bencinskih servisov, uporaba rokavic in maske pri točenju ter ostalih opravkih, prednost dajete najbolj ranljivim skupinam in na splošno po svojih močeh skrbite za varen obisk servisa. S tem lahko vsak pripomore k preprečevanju širjenja bolezni COVID-19 in čim prejšnjem izhodu iz trenutne situacije.

Hvala za razumevanje in upoštevanje.

**Srečno na poti!**